১৪ বছর পর মালমো শহরে ফিরে এসে নায়কের সম্মান পেলেন জ‌্লাটান ইব্রাহিমোভিচ। বুধবার চ্যাম্পিয়ন্স লিগের ম্যাচে প্রথম ক্লাবের বিরুদ্ধে খেলতে নেমে ৪৯ মিনিটে গোল করলেন প্যারিস সঁ জরমঁ তারকা। কিন্তু উচ্ছ্বাস প্রকাশ করতে দেখা গেল না ইব্রা-কে। যদিও ম্যাচের পর তা নিয়ে কোনও মন্তব্য করেননি তিনি। মালমো সমর্থকদের ধন্যবাদ জানিয়ে ইব্রা বলেছেন, ‘‘আমার নাম ধরে দর্শকরা চিৎকার করছিলেন। অসাধারণ অনুভূতি! ওঁদের ধন্যবাদ জানাই।’’ তাঁকে দেখতে স্টেডিয়ামে ভিড় উপচে পড়েছিল। ইব্রা বলেছেন, ‘‘স্টেডিয়ামটা খুব বড় নয়। তবে যদি পাঁচগুণ বেশি দর্শক আসার ব্যবস্থাও করা হতো, তাহলেও বোধহয় স্টেডিয়ামটা ভরে যেত।’’ ম্যাচে প্যারিস সঁ জরমঁ জিতেছে ৫-০ গোলে।